Charlotte Fischer (RV), 2006-12-14:
Det viser jo bare, hvorfor det hele er så forvirrende, for nu siger indenrigs- og sundhedsministeren det samme som statsministeren – og det har selvfølgelig visse fordele.
Man må aldrig kalde det udvidede fri sygehusvalg en behandlingsgaranti.
Men det er jo altså det, der står i regeringsgrundlaget.
Man må meget undskylde, jeg synes, det er rimelig forvirrende.
Så vil jeg bare spørge igen: Hvornår træder behandlingsgarantien reelt i kraft for kræftpatienterne, altså, den har jo ikke været opfyldt hidtil, men er den det så pr. 1. januar, eller hvornår sker det helt konkret?
Når man har den partipolitiske baggrund, som fru Charlotte Fischer har, kan det selvfølgelig godt være, at det kan være forvirrende, at man altid mener det samme alle sammen.
Men hvad angår spørgsmålet, vil jeg sige: Jamen altså, jeg har jo gået i, hvad der så har vist sig at være en vildfarelse, indtil den her sag om, at garantien ikke virkede, sprang.
Jeg har ikke været i nogen vildfarelse, med hensyn til at strålebehandlingskapaciteten var under pres; det mener jeg sådan set ikke at nogen bør have været.
Dem, der har været uvidende om det, har holdt sig bevidst uvidende og passive.
Jeg har haft en tro på, at der over for den enkelte patient har fundet en information sted om, hvilke rettigheder man så har som patient i den situation, hvor der aktuelt er 5 ugers og ikke 4 ugers ventetid.
Sådan har jeg troet det var.
Det har vist sig, at sådan var det ikke.
Det tager vi nu skridt til at det bliver.
Det kommer til at gå meget stærkt.
Jeg vil ikke stå her og sige den 1. januar eller den 1. februar, men det her kommer på plads i løbet af meget, meget kort tid.
Jeg går ud fra, at det sådan set kommer på plads øjeblikkeligt med hensyn til at informere den enkelte patient.
Og hvad angår det med at give det et mere reelt indhold, altså at sørge for, at der er supplerende kapacitet i udlandet, har jeg et statusmøde med danske regioner – jeg tror, det er på tirsdag.
Og jeg forventer, at når jeg mødes med dem på tirsdag, vil jeg blive informeret om, at der allerede er indgået kontrakter i udlandet.
Den behandlingsgaranti, regeringen har skrevet ind i sit regeringsgrundlag, kalder ministeren jo nu for nogle finurlige formuleringer.
Jeg synes, det er meget interessant, at en minister, der tilhører en regering, som fører kontraktpolitik og siger alt muligt om, at et ord er et ord og et stop er et stop – og en garanti er vel også en garanti? – sådan pludselig bagatelliserer sine egne ord til at være »finurlige formuleringer«.
Det får mig bare til at spørge: Står regeringen ved den formulering i regeringsgrundlaget 2001?
Man kan jo også forestille sig, at man her 5 år efter pludselig er nået frem til en anden formulering.
Og så vil jeg gentage spørgsmålet: Hvis ja, hvornår er garantien så opfyldt?
Det siger jeg ikke engang for at polemisere i den her debat.
Det handler jo også om, at borgere derude jo godt må kunne stille sig spørgsmålet: Hvornår er den opfyldt?
Er den opfyldt, når bekendtgørelsens trin er fulgt, det ene efter det andet, eller er det, når de 4 uger er i hus, f.eks. hvad angår strålebehandling?
Det lovforslag, regeringen kom med i starten af vores allerførste periode i foråret 2002 om et udvidet frit valg, gav en udvidet patientrettighed, der gør, at den enkelte patient sådan set har en reel mulighed for at blive behandlet inden for nogle frister.
Vi står også ved det regelsæt, vi har arvet fra den tidligere regering, som jo, når man dykker ned i lovgivningen, er omtalt som bekendtgørelsen om maksimale ventetider ved livstruende sygdomme, og som i den mere folkelige politiske debat er oversat til behandlingsgaranti, det går vi fuldt ind for og står fuldstændig ved.
Det betyder, at systemerne aktivt omkring den enkelte patient skal gøre alt, hvad der overhovedet er muligt, for at finde et tilbud.
Og hvis der gøres alt, hvad der overhovedet er muligt, vil den enkelte patient også opleve det på den måde, at hvis ellers man er parat i en konkret situation til at flytte sig, så kan man også få behandling til tiden.